Povjerenstvo za provedbu Erasmus+ projekta 21. 9. 2026. završilo je selekcijski postupak pristiglih prijava učenika za nadolazeće mobilnosti (Rumunjska 8. - 13. 11. 2026. i Španjolska 15. - 20. 3. 2027.).
Ukupno 31 učenik iskazao je interes za Erasmus+ mobilnosti, a od odobrenog budžeta moguće je financirati ukupno 18 mobilnosti. Prilikom administrativne provjere utvrđeno je da 3 prijave nisu vraćene s potpisom suglasnosti roditelja/skrbnika, čime nisu ispunjeni formalni uvjeti za prijavu. U daljnji postupak selekcije uvršteno je 28 pravovaljanih prijava.
Prilikom donošenja konačne odluke o odabiru kandidata, Povjerenstvo se vodilo temeljnim načelima i ciljevima Erasmus+ programa:
1. Načelo jednake mogućnosti i uključivosti (prednost učenicima koji nisu sudjelovali): Glavni cilj Erasmus+ projekata jest omogućiti iskustvo međunarodne mobilnosti što većem broju učenika. Iz tog razloga, primarni kriterij pri odabiru bio je dati prednost učenicima koji do sada nisu sudjelovali ni na jednoj Erasmus+ mobilnosti. Od 28 kandidata, 10 učenika već je ostvarilo pravo na mobilnost u prethodnoj školskoj godini, stoga je odlučeno da sudjeluje 18 učenika koji dosad nisu putovali.
2. Raspodjela po destinacijama (Rumunjska – 10 mjesta / Španjolska – 8 mjesta): Škola provodi edukativni projekt, a ne turistička putovanja, te se odabir odredišta temelji na projektnim ciljevima, odobrenom budžetu i broju učenika kojeg može ugostiti  partnerska škole - domaćin mobilnosti. Budući da je iskazan iznimno velik interes za Španjolsku, a broj mjesta je ograničen (8 za Španjolsku, 10 za Rumunjsku), Povjerenstvo je izvršilo alokaciju učenika uzimajući u obzir potrebe projekta i organizaciju nastave po razredima.
3. Napomena o prihvaćanju dodijeljene mobilnosti: Erasmus+ mobilnosti su cjeloviti dio projektnih aktivnosti. Odabrani učenici predstavljaju školu i sudjeluju u radionicama te provođenju aktivnosti tijekom školske godine bez obzira na destinaciju.
· Odustajanje/Odbijanje destinacije: Ukoliko odabrani učenik odbije dodijeljenu mobilnost (npr. odlazak u Rumunjsku), smatrat će se da odustaje od sudjelovanja u Erasmus+ projektu u ovoj školskoj godini te gubi pravo na zamjensku mobilnost (Španjolsku).
· Drugi krug prijave: Slobodna/preostala mjesta za mobilnost u Rumunjsku popunit će se otvaranjem drugog kruga natječaja za preostale zainteresirane učenike škole koji do sada nisu sudjelovali na mobilnostima.
Zahvaljujemo svim učenicima na iskazu interesa i trudu prilikom prijave.

